ચૂંટણી આચારસંહિતામાં ઉપરી અધિકારીના આદેશનું તરત પાલન થતું હોવાની માન્યતા છે. પણ, અમુક બાબતોમાં પોલીસ કર્મચારીઓ 'સાહેબ'નો આદેશ માનતાં જ નથી. ઈ-ગુજકોપ પ્રોજેક્ટના મામલે પોલીસ સ્ટેશનોનું વલણ અધિકારીઓને નાપસંદ છે અને ગંભીરતા દાખવવા સૂચનાઓ છતાં કાર્યવાહી થતી નથી. પોલીસ કમિશનરે વધુ એક વખત પોલીસ સ્ટેશનોને 'મેસેજ' આપવો પડ્યો છે કે, 'ઈ ગુજકોપ અંતર્ગત પોલીસ સ્ટેશનની અરજી, સમન્સ, વોરન્ટ, નોટિસ, મેમો અને તપાસ સંબંધિત અરજીઓની 'ઓનલાઈન' કામગીરી ખૂબ ઓછી છે. આ બાબત ગંભીર છે અને અંગત લક્ષ આપીને ઓનલાઈન ડેટા એન્ટ્રી પૂર્ણ કરાવવી.' ઓનલાઈન પ્રોજેક્ટ માટે આ વર્ષે પણ પોલીસ 'નવા નાકે દિવાળી' કરશે કે સુધરશે?